送道純歸南康  其一
作者：范祖禹
朝代：宋

paragraphs: 平生聞廬嶽，夢想入松門。
京華走塵土，歲月空崩奔。
緲思放巖壑，枕石清心魂。
羡君歸舊隠，山水當高軒。
雲林對寝食，煙靄變朝昏。
晴空天池溢，瀑布銀河翻。
奇觀窮宇宙，夢澤可以吞。
少年負志氣，海運期鵬鯤。
晚登桂堂籍，燕石笑璵璠。
飄飄考城吏，放浪彭澤園。
迴首出都邑，仙禽謝籠樊。
顧我老文史，望天方戴盆。
俛仰半世間，同僚念金昆。
存亡已永隔，風義古所敦。
寄語謝嵇紹，終慚山巨源。